Árni Ólafur Jónsson er gestaritstjóri FÆÐA / FOOD 2019 - 2020 . Á Íslandi getur sólin verið sjaldgæf sjón en þegar hún birtist hlakkar í mér . Ég bjó í nokkurn tíma í Flórída í Bandaríkjunum og til að byrja með var ég uppnuminn af öllu sólskininu . Smátt og smátt hætti ég þó að taka eftir veðrinu , hver dagur var öðrum líkur og ég tók sólinni sem sjálfsögðum hlut . Á Íslandi er sólin hins vegar aldrei sjálfsögð , en við búum samt við þann lúxus að geta nálgast nánast hvað sem er hvenær sem er . Það verður sífellt erfiðara að átta sig á árstíðarbundnum sveiflum í hráefnisframboði . Fersk bláber má til að mynda finna í verslunum allan ársins hring . Ef þau eru ekki íslensk þá koma þau frá Hollandi , Ítalíu , Suður-Afríku , Bandaríkjunum eða alla leið frá Síle . Það er jú alltaf berjatími einhvers staðar í heiminum . En ef við höfum alltaf aðgang að öllu , og borðum allt sem okkur lystir , verða matarvenjur okkar þá ekki eins og veðrið í Flórída : fyrirsjáanlegt og óspennandi ? Verður einhver eftirvænting eftir berjatímabilinu á haustin ef við borðum bláber allt árið um kring ? Myndum við hlakka til jólakræsinganna ef þær væru á borðum í hverri viku ? Það efast ég um . En hvað er til ráða þegar skynjun okkar á árstíðarsveiflum verður brengluð ? Þar koma hefðirnar inn , sem einstaklingar , vinahópur , fjölskylda , samfélag eða þjóð sköpum við ákveðnar aðstæður í kringum mat , meðvitað eða ómeðvitað . Hefðir sem markast oft af árstíðum eða trúarbrögðum , sem skilgreina og sameina okkur . Þær gefa okkur sjálfsagann til að neita okkur um hluti og hlakka til þeirra , eins og íslensku sólarinnar á vorin . Höldum því í hefðirnar , búum til nýjar og hlökkum til þess að borða . Árni Ólafur Jónsson , gestritstjóri FÆÐA / FOOD 2019 - 2020 .